راوية عطيه

راوية عطية (19 ابريل 1926 - 9 مايو 1997) عسكرية وسياسية مصرية مشهورة كانت اول ست عربية تكسب عضوية البرلمان فى بلدها بعدما  كسبت عضوية مجلس الامة فى انتخابات سنة 1957

 نشأتها 
اتولدت راوية عطية يوم 19 ابريل 1926 فى محافظة الجيزه ، ابوها كان سكرتير عام حزب الوفد عن محافظة الغربيه و دخل السجن بسبب ارائه السياسية وده كان له اثر كبير فى شخصيتها بدليل انها لما كان عندها 13 سنة اشتركت فى مظاهرة ضد احتلال الانجليز مصر سنة 1939 واتصابت فيها كمان

راوية عطية كملت تعليمها على عكس اغلبية البنات المصريات فى الوقت ده ، وخدت شهادات جامعية فى مجالات مختلفة وهى : الليسانس من كلية التربية جامعة القاهره سنة 1947 ، و دبلومة فى التربية و علم النفس ، و ماجستير فى الصحافه ، و دبلومة فى الدراسات الاسلامية . واشتغلت فى التدريس لمدة 15 سنة واشتغلت فى الصحافه فترة قصيرة ما زادتش عن ست شهور

 حياتها العسكرية 
فى سنة 1956 كانت راوية عطية اول ست تشتغل ظابط فى الجيش المصرى والتحقت بادارة الخدمات الطبيه للقوات المسلحه بعد العدوان الثلاثى على مصر ، وكانت فى الوقت ده دربت 4000 ست على الاسعافات الاولية والتمريض لجرحى الحرب واتدرجت فى الترقية لغاية لما وصلت لرتبة نقيب

وفى حرب اكتوبر سنة 1973 كانت راوية عطية رئيسة جمعية (اسر الشهداء والجنود) وده اللى اداها لقب (ام المقاتلين الشهداء)

 جوايز 
نتيجة لدور راوية عطية المتميز فى خدمة الجيش المصرى تم منحها تلات جوايز عسكرية هى :

 شعار الجيش التالت الميدانى
 وسام 6 اكتوبر
 وسام القوات المسلحة

 عضويتها فى البرلمان المصرى 
بعدما صدر دستور مصر سنة 1956 فى عهد رئيس مصر الراحل جمال عبد الناصر ، بقى من حق الستات لاول مرة فى مصر انهم يدلو باصواتهم وكمان يرشحو نفسهم فى الانتخابات البرلمانية . وبناء عليه رشحت راوية عطية نفسها لعضوية مجلس الامة فى الانتخابات اللى اتعملت سنة 1957 عن محافظة القاهره ونجحت بعدما خدت 110807 صوت ، ودخلت التاريخ باعتبارها اول ست فى مصر والدول العربية كلها تنجح فى الانتخابات البرلمانية وتبقى عضو فى البرلمان

فى انتخابات مجلس الامة سنة 1959 خسرت راوية عطية عضوية البرلمان نتيجة انشغالها فى نشاط حقوق المرأه ، وبعد كده انضمت لانشطة الصليب الاحمر

بعد كده انضمت راوية عطية للحزب الوطنى ورشحت نفسها لعضوية مجلس الشعب فى انتخابات سنة 1984 ونجحت و بقت عضو فى البرلمان المصرى للمرة التانية

فى سنة 1993 اتعينت راوية عطية فى منصب رئيس المجلس القومى للسكان

 وفاتها 
فى يوم 9 مايو 1997 ماتت راوية عطية عن عمر 71 سنة

 مصادر 

 لينكات برانيه 


تصنيف:متعلمين فى جامعة القاهره
تصنيف:سياسيين مصريين
تصنيف:عسكريين مصريين
تصنيف:برلمانيين مصريين
تصنيف:تربويين مصريين
تصنيف:نسويين مصريين
تصنيف:ستات عسكريات
تصنيف:مصريين قاوموا العدوان الثلاثى
تصنيف:غرباويه